Indkaldelse af Forslag

Den Europæiske Flygtningefond - Fællesskabsaktioner 2002

(2002/C 74/03)

A. Ved Rådets beslutning 2000/596/EF af 28. september 2000 blev der oprettet en europæisk flygtningefond (EFF), som har til formål at støtte og fremme medlemsstaternes indsats med hensyn til modtagelse af flygtninge og fordrevne (se De Europæiske Fællesskabers Tidende L 252 af 6.10.2000, s. 12). Formålet med denne meddelelse er at indkalde forslag til fællesskabsaktioner for regnskabsåret 2002.

B. Der indkaldes forslag til følgende aktioner:

Kategori 1: Analyse og evaluering

a) Tilvejebringelse af analyser, information og data i form af regelmæssige rapporter om situationen for de personer, der er nævnt i artikel 3 i EFF-beslutningen, samt om spørgsmål vedrørende beskyttelse med henblik på, at Europa-Kommissionen og EU's medlemsstater bedre kan gennemføre formålene med Den Europæiske Flygtningefond på baggrund af det fælles europæiske asylsystems særlige behov. Analyserne og informationen skal omfatte generel information om situationen i hjem- og transitlandene, et historisk overblik, menneskeretsspørgsmål, geografiske og statistiske oplysninger, analyse af og holdninger til retlige spørgsmål, vurdering af situationen for sårbare grupper, vurdering af behovene for beskyttelse, repatrieringsprogrammer, spørgsmål vedrørende frivillig og tvungen repatriering, reintegrationsmuligheder samt humanitære ngo'ers og internationale organisationers foranstaltninger og arbejde i og vedrørende de pågældende lande.

b) Analyse (profil) af den sociale, demografiske, økonomiske, faglige, etniske og sproglige sammensætning af de grupper af personer som omhandlet i i EFF-beslutningens artikel 3, som befinder sig i EU's medlemsstater, med henblik på en bedre gennemførelse af politikkerne for modtagelse, integration og frivillig repatriering. Der bør tages hensyn til de initiativer, der allerede findes på dette område, så man kan samle ressourcerne.

c) Sammenlignende analyser af de faktiske forhold hvad angår integration af de personer, der er nævnt i EFF-beslutningens artikel 3, stk. 1, 2 og 4. Dette bør omfatte en analyse af praksis fra det tidspunkt, en person får tildelt en af de former for beskyttelse, der er nævnt i EFF-beslutningens artikel 3, og skal omfatte et udvalg af casestudier, hvor man peger på personlige og økonomiske, sociale, kulturelle og demografiske faktorer, der påvirker integrationen a) i hver enkelt medlemsstat og b) sammenligning af praksis i de 14 medlemsstater, der er med i EFF. Analysen skal også give et overblik over, hvilken indvirkning en række integrationsprocesser har på værtslandene økonomisk, socialt, kulturelt og demografisk set.

d) Sammenlignende analyser af forskellene mellem de integrationssystemer, der anvendes i de medlemsstater, der er med i EFF, for de personer, der er nævnt i EFF-beslutningens artikel 3, stk. 1, 2 og 4; analyserne skal bl.a. omfatte en kortlægning af spørgsmålet om "organiseret" integration (hvor myndighederne i medlemsstaten eller aktører, der handler på statens vegne, aktivt tilrettelægger integrationen) sammenlignet med "ikke-organiseret" integration (hvor de pågældende står for deres egen integration). Der bør udarbejdes en oversigt over de vigtigste forskelle. Der bør også tages hensyn til empowerment-foranstaltninger, dvs. foranstaltninger, der gør det muligt for de pågældende at tage ansvaret for og deltage aktivt i deres egen integration. Aktionen skal omfatte casestudier og identificere bedste praksis.

Kategori 2: Opbygning af kapacitet

a) Opbygning af kapacitet: Forslag, der fremmer empowerment af personer, der nyder en af de former for beskyttelse, der er nævnt i EFF-beslutningens artikel 3, og/eller deres lokale organisationer, i lyset af det arbejde, der allerede er gjort, og de igangværende projekter.

b) Sammenlignende analyser af medlemsstaternes strategier, politik og praksis med hensyn til modtagelse, integration og frivillig repatriering af sårbare grupper (herunder handicappede) i værtslandene. De foranstaltninger, der beskrives, skal både omfatte aktioner, der er rettet mod deres særlige behov, og aktioner, der sigter mod at fjerne hindringerne for deltagelse, med henblik på mainstreaming af lige muligheder. Aktionen skal omfatte casestudier og identificere bedste praksis.

c) Tværnationale foranstaltninger, der indsendes af offentlige myndigheder fra mindst to medlemsstater, og som omfatter en række aktører og vedrører informationsoverførsel, indhøstede erfaringer og god praksis. Aktiviteterne kan omfatte sammenligning af effektiviteten af de forskellige processer, metoder og redskaber vedrørende de valgte emner, udveksling og anvendelse af god praksis, udveksling af personale, fælles udvikling af aktiviteter, processer, strategier og metoder, tilpasning af de metoder, redskaber og processer, der er identificeret som god praksis, til forskellige sammenhænge, og/eller fælles videreformidling af resultater, informationsmaterialer og begivenheder.

C. Det samlede budget er på 2,2 mio. EUR. Der kan højst ydes et tilskud på 400000 EUR pr. projekt.

D. Støtten fra EFF kan ikke overstige 80 % af de samlede støtteberettigede omkostninger i forbindelse med aktionen.

E. Projekterne må højst vare 12 måneder. Aktioner under kategori 1, litra a), må tidligst starte den 1. september 2002 og skal senest starte den 31. december 2002. Alle andre aktioner må tidligst starte den 1. november 2002 og skal senest starte den 31. december 2002.

F. Udelukkelseskriterier

1) Forslag, der ikke har en klar europæisk dimension og/eller som træder i stedet for aktioner, der kunne være finansieret som led i de nationale programmer, som medlemsstaterne gennemfører, kan ikke komme i betragtning.

2) Forslag, der ikke overholder lofterne for støtteprocenten og det maksimale tilskud, kan ikke komme i betragtning.

3) Aktioner, der ikke overholder den maksimale varighed for projekterne, kan ikke komme i betragtning.

4) Forslag, hvis startdato ikke falder inden for det tidsinterval, der er nævnt i punkt E, kan ikke komme i betragtning.

5) Forslag, der ikke omfatter et underskrevet detaljeret foreløbigt budget med angivelse af omkostningerne for hver budgetpost, kan ikke komme i betragtning.

6) Forslag til analyser og evaluering (undersøgelser), der medtager bidrag i naturalier i det foreløbige budget som en del af deres medfinansiering, kan ikke komme i betragtning.

7) Hver af de medfinansierende organisationer skal indsende en eksplicit forpligtelseserklæring (forhåndstilsagn) om, at de vil bidrage med de midler, der er anført i ansøgningen om tilskud, og forslag, der ikke omfatter et sådant tilsagn, kan ikke komme i betragtning.

8) Forslag, som ikke omfatter en særskilt, detaljeret beskrivelse af aktionen ud over den korte beskrivelse i ansøgningsskemaet, kan ikke komme i betragtning.

9) Ansøgningsskemaer, der ikke er underskrevet af den eller de personer i ansøgerorganisationen, som har ansvaret for den foreslåede aktion, kan ikke komme i betragtning.

10) Forslag under kategori 1, litra c) og d), og kategori 2, litra a) og b), som ikke omfatter alle de medlemsstater, der er med i EFF (dvs. alle medlemsstaterne undtagen Danmark), kan ikke komme i betragtning. Aktionerne kan dog omfatte Danmark, men der kan ikke ydes tilskud til eventuelle yderligere omkostninger, som dette måtte medføre.

11) Forslag under kategori 1, litra b), som ikke omfatter mindst fire medlemsstater, der er med i EFF, kan ikke komme i betragtning.

12) Forslag under kategori 2, litra c), som ikke indsendes af mindst to medlemsstater, hvoraf den ene er projektleder, kan ikke komme i betragtning.

13) Forslag, som ikke omfatter en detaljeret beskrivelse af de opfølgningsforanstaltninger, der skal gennemføres for deres projekt, kan ikke komme i betragtning.

Forslag, der ikke er udelukket på grundlag af et af ovennævnte kriterier, vil yderligere blive vurderet ud fra nedenstående udvælgelseskriterier.

G. Udvælgelseskriterier

1) Ansøgerne skal være i stand til at finansiere de foreslåede aktiviteter på passende måde.

2) Ansøgerne skal have den operationelle (tekniske og ledelsesmæssige) kapacitet til at gennemføre den aktion, der ydes støtte til. Navnlig skal det team, der er ansvarligt for aktionen, have tilstrækkelige faglige kvalifikationer og bevist og dokumenteret erfaring inden for området asyl og indvandring (vedlæg cv'er og oplysninger om deltagelse i foranstaltninger/aktioner, der har fundet sted inden for de sidste tre år).

Forslag, der opfylder udvælgelseskriterierne, vil yderligere blive vurderet ud fra nedenstående tildelingskriterier:

H. Tildelingskriterier

De forslag, der opnår det højeste antal point efter en vurdering ud fra tildelingskriterierne, der vægtes som anført nedenfor, kan finansieres, hvis der er tilstrækkelige midler til rådighed. Kriterierne er:

1) I hvilket omfang aktionen supplerer EU's politik og/eller forslag til politik (20 %).

2) Aktionens nyskabende karakter sammenlignet med praksis i de relevante medlemsstater (10 %).

3) I hvilket omfang aktionen supplerer og konsoliderer det arbejde, der tidligere er gjort på det valgte område på fællesskabsplan. Alle forslagene skal indeholde en detaljeret beskrivelse, som viser, at den foreslåede aktions relevans er blevet tilstrækkeligt undersøgt, at der i givet fald vil blive taget hensyn til det arbejde, der er gjort som led i andre projekter eller programmer, eller at dette arbejde vil blive konsolideret, og at der ikke er overlapning med tidligere projekter eller undersøgelser, der gennemført på EU-plan (under dette eller andre fællesskabsprogrammer) eller på nationalt plan (15 %).

4) Projektets levedygtighed efter udløbet af støtten fra EFF (når det er relevant) eller foranstaltninger, der foreslås for at sikre en passende opfølgning af resultaterne af projektet. Opfølgningen må ikke kun bestå i konferencer og/eller formidling via et netsted (15 %).

5) Udgifternes omkostningseffektivitet med henblik på at sikre, at man i videst muligt omfang opfylder de mål, der er fastsat i rammerne for Fællesskabets indsats vedrørende EFF (10 %).

6) Samlet vurdering af forslaget under hensyntagen til den foreslåede metode, mulighederne for at gennemføre aktionen i praksis, tidsplanen og hvorvidt det foreløbige budget er realistisk (20 %).

7) Den andel, som ansøgerens eget finansielle bidrag udgør (10 %).

I. Yderligere oplysninger og indsendelse af forslag

Forslag til projekter vedrørende de foranstaltninger, der er beskrevet under punkt kategori 1, litra a)-d), og kategori 2, kan indsendes af ikke-statslige organisationer, nationale, regionale og lokale myndigheder, internationale organisationer og andre organisationer, der ikke arbejder med fortjeneste for øje, og som har dokumenteret erfaring og ekspertise på de pågældende områder.

Myndighederne i to eller flere medlemsstater kan indsende fælles ansøgninger vedrørende de foranstaltninger, der er beskrevet under kategori 2, litra c).

Det Europæiske Fællesskab fører en aktiv ligestillingspolitik og hilser i denne forbindelse navnlig forslag fra kvinder eller forslag med kvinders deltagelse velkommen.

Se følgende netsted:

http://europa.eu.int/comm/justice_home/jai/prog_da.htm

Ansøgerne opfordres til at læse beslutningen om Den Europæiske Flygtningefond, "Den Europæiske Flygtningefond - Rammerne for Fællesskabets indsats 2000-2004", "Vademecum om forvaltning af tilskud (for ansøgere og modtagere)" og listerne over og beskrivelserne af de projekter, som der blev ydet tilskud til i 2000 og 2001. Alle de relevante dokumenter kan findes på ovennævnte netsted. På samme netsted findes der som bilag til ovennævnte vademecum et standardansøgningsskema og en model for et foreløbigt budget, som SKAL bruges til alle ansøgninger. Ansøgere, der ikke har adgang til netstedsversionerne, kan få tilsendt dokumenterne ved at sende en anmodning til nedenstående adresse pr. post, fax eller e-post. Anmodningerne skal tydeligt mærkes: "JAI European Refugee Fund". Europa-Kommissionen Generaldirektorat for Retlige og Indre Anliggender

Den Europæiske Flygtningefond

Kontor A/2 Indvandring og asyl LX 46 6/50

B - 1049 Bruxelles/Brussel Fax (32-2) 299 80 53 E-post: JAI-EUROPEAN-REFUGEE-FUND@cec.eu.int

EN UNDERSKREVET ORIGINAL OG FIRE FULDSTÆNDIGE KOPIER AF FORSLAGENE TIL PROJEKTERNE SKAL SENDES PR. POST (ENTEN SOM ANBEFALET BREV MED ANERKENDELSE AF MODTAGELSEN ELLER MED KURERPOST) I EN DOBBELT, FORSEGLET KUVERT. DEN INDERSTE KUVERT SKAL MÆRKES "EFF FÆLLESSKABSAKTION 2002 - MÅ IKKE ÅBNES AF DEN INTERNE POSTTJENESTE - ANSØGNING FRA: (ORGANISATIONENS NAVN)" OG SKAL VÆRE POSTSTEMPLET SENEST DEN 3. JUNI 2002.